कृति फौज़दार भी इसरो की एक महिला वैज्ञानिक हैं तथा उनका मानना है कि इसरो महिलाओं के लिए काम करने का एक बहुत अच्छा स्थान है। यह दूसरी बात है कि इनकी संख्या बहुत कम है। वे बिहार के वैशाली स्थान की रहने वाली हैं जहाँ पर उनका लालन पालन हुआ और वे बड़ी हुईं। वे कहती हैं, ‘‘यह बहुत ही अच्छा स्थान है जहाँ पर मैं रही हूँ। यह वास्तव में आश्चर्यजनक है। यह जैन धर्म की जन्म स्थली तथा गौतम बुद्ध की कर्म स्थली है तथा यहाँ आकर मन को शान्ति मिलती है।’’ लेकिन अब कृति फौजदार अपने घर से २५०० कि.मी। दूर प्रधान नियंत्रण सुविधा (एमसीएफ) हासन (कर्नाटक) में पिछले तीन वर्षाें से वैज्ञानिक/इंजीनियर के रूप में काम कर रही हैं। २६ वर्षीय कृति बड़े आत्म विश्वास से कहती हैं कि उन्हें भारत की अन्तरिक्ष संस्था में काम करते हुए बड़ा गर्व महसूस होता है। एम.सी.एफ। हासन, जहाँ पर वे काम कर रही हैं, वह दो सुविधाओं (दूसरी सुविधा भोपाल में है) में से एक है जिसे इसरो ने इन्सैट, जी सैट तथा भारतीय रीजनल नेविगेशन उपग्रह तंत्र (आई.आर.एन.एस.एस.) के मॉनीटरन के लिए बनाया है। इस प्रकार के उपग्रह पृथ्वी से ३६००० कि.मी। की दूरी से पृथ्वी का चक्कर लगाते हैं। वे पृथ्वी के प्रचक्रण के साथ समकालिक रूप से घूमते हैं जिससे वे पृथ्वी के किसी बिन्दु से देखने पर स्थिर दिखाई देते हैं। कीर्ति और उनकी एम.सी.एफ। टीम को यह सुनिश्चित करना होता है कि उपग्रह स्वस्थ रहें तथा सूर्य और चन्द्रमा के गुरूत्व बलों से बाधित न हों। इसके लिए यह टीम उपग्रहों के रात दिन संचित किये गये आंकड़ों का अध्ययन करती है। उन्होंने मंगलयान मिशन में भी काम किया।